Polisie-offisier in hof oor ‘betaling’ van Bushiri(Argieffoto) ŉ Polisiebrigadier verbonde aan die georganiseerde misdaadeenheid van speurdienste by die polisie se hoofkantoor is saam met haar man in hegtenis geneem omdat sy glo geld by die selfverklaarde profeet Shepherd Bushiri ontvang het. Kol. Katlego Mogale, woordvoerder van die Valke, het gesê die 46-jarige offisier en haar 50-jarige man verskyn na verwagting Donderdag in die Pretoriase landdroshof op aanklagte van korrupsie en dwarsboming van die gereg. Die egpaar het hulle aan die Valke oorhandig wat die ondersoek na Bushiri behartig. “Die lasbriewe vir inhegtenisneming is gister gemagtig en hou verband met ŉ bedrag van R500 000 wat glo aan die brigadier betaal is,” het Mogale gesê. Volgens Mogale het die saak aanvanklik net as ŉ ondersoek begin, maar dit is in Februarie vanjaar in ŉ saakdossier omskep. Die polisie het nie meer besonderhede verskaf oor hoe die brigadier se man by die ondersoek inskakel nie. Bushiri en sy vrou, Mary, het verlede maand na Malawi gevlug nadat hulle in Suid-Afrika in hegtenis geneem is op aanklagte van onder meer bedrog en geldwassery van sowat R102 miljoen. Suid-Afrika het reeds die proses begin om hulle te laat uitlewer. Bushiri is die leier van die Enlightened Christian Gathering Church.